ได้ฤกษ์‘ไมโครอินชัวรันส์’
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

คปภ.คลอดประกันมาตรฐาน ประเดิมคุ้มครองชีวิต/อัคคี
โพสต์ทูเดย์ — คปภ. ได้ฤกษ์คลอดแบบประกันราคาประหยัด คุ้มครองชีวิต สะสมทรัพย์ ยันไฟไหม้บ้าน
นางจันทรา บูรณฤกษ์ เลขาธิการสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ขณะนี้ทาง คปภ.ได้จัดทำแบบประกันภัยเพื่อรายย่อย หรือไมโครอินชัวรันส์ ซึ่งเป็นแบบมาตรฐานเสร็จแล้ว เพื่อให้ประชาชนที่มีรายได้ระดับกลางลงมามีโอกาสเข้าถึงการทำประกันภัยมากขึ้น โดยเบื้องต้นเป็นแบบประกันชีวิตสะสมทรัพย์ ระยะเวลาคุ้มครอง 20 ปี จ่ายเบี้ย 15 ปี มีทุนประกันสูงสุด 1 แสนบาท ค่าเบี้ยเดือนละ 500 บาท 
สำหรับอีกแบบเป็นแบบประกันชีวิตแบบมีระยะเวลา มีทั้งแบบที่คุ้มครอง 5 ปี จ่ายเบี้ย 5 ปี และแบบที่คุ้มครอง 1 ปี จ่ายเบี้ย 1 ปี มีทุนประกันสูงสุด 1 แสนบาท ค่าเบี้ยประกันปีละ 1,000 บาท ซึ่งในส่วนของแบบประกันชีวิตไมโครอินชัวรันส์นั้น ขณะนี้มีบริษัทประกันชีวิต 2 แห่ง ได้เริ่มนำไปขายให้กับประชาชนแล้ว
นอกจากนี้ ยังมีในส่วนของประกันอัคคีภัยที่อยู่อาศัยราคาประหยัดอีกด้วย โดยให้ความคุ้มครองกรณีไฟไหม้ ฟ้าผ่าสิ่งปลูกสร้างจนได้รับความเสียหาย และทำให้ผู้เอาประกันต้องหาที่อยู่อาศัยชั่วคราว ซึ่งมีทุนประกันที่ 5 หมื่นบาท 1 แสนบาท 2 แสนบาท และ 5 แสนบาท ขึ้นอยู่กับสภาพวัสดุสิ่งปลูกสร้างที่เป็นไม้หรือคอนกรีต มีเบี้ยประกันเริ่มต้นที่ปีละ 500 บาท โดยในส่วนของประกันอัคคีภัยนี้บริษัทประกันวินาศภัยทั้ง 55 บริษัทพร้อมขายแล้ว
แหล่งข่าวจาก คปภ. เปิดเผยว่า บริษัท เมืองไทยประกันชีวิต และบริษัท กรุงเทพประกันชีวิต ได้นำแบบประกันชีวิตไมโครอินชัวรันส์ไปเสนอขายให้กับลูกค้าแล้ว ส่วนแบบประกันอุบัติเหตุส่วนบุคคลราคาประหยัด หรือพีเอ อินชัวรันส์ ที่จะให้ทั้งบริษัทประกันวินาศภัยและบริษัทประกันชีวิตขายได้นั้น ขณะนี้ทาง คปภ.อยู่ระหว่างตกลงกับบริษัทประกันวินาศภัยในเรื่องของเบี้ยประกันอยู่ เนื่องจากทาง คปภ.ต้องการให้คิดค่าเบี้ยปีละ 400 บาท และเพิ่มเงื่อนไขให้คุ้มครองกรณีเสียชีวิตจากการนั่งซ้อนท้ายรถจักรยานยนต์ที่ทุนประกัน 1 แสนบาทด้วย แต่ทางบริษัทประกันวินาศภัยไม่ต้องการให้เพิ่มเงื่อนไขดังกล่าว และให้คิดค่าเบี้ยปีละ 450 บาท เพื่อให้การรับทำประกันพีเอ อินชัวรันส์ สามารถอยู่ได้บนความเสี่ยงที่เกิดขึ้น จะได้ไม่เหมือนกับโครงการพีเอเอื้ออาทรที่ไม่ประสบความสำเร็จ
นายสาระ ล่ำซำ กรรมการผู้จัดการ บริษัท เมืองไทยประกันชีวิต กล่าวว่า ในปีนี้บริษัทจะเริ่มขายประกันไมโครอินชัวรันส์อย่างจริงจัง ซึ่งเบื้องต้นจะมีด้วยกัน 4 แบบ ขายผ่านทุกช่องทาง โดยเฉพาะช่องทางธนาคารกสิกรไทยที่ต้องการเพิ่มสินค้าให้ครบทุกกลุ่มลูกค้า